b'\n_START_ARTICLE_\nDeksametazon\n_START_PARAGRAPH_\nDeksametazon (Dexamethason) je sinteti\xc4\x8den stresni hormon, ki ga poleg drugega dajejo z namenom pospe\xc5\xa1iti dozorevanje plju\xc4\x8d ploda. V pogovornem jeziku govorimo o injekciji za razvoj plju\xc4\x8d oz. injekciji za plju\xc4\x8da.\n_START_SECTION_\nNa\xc4\x8din uporabe zdravila\n_START_PARAGRAPH_\nInjekcije dajo v primeru, ko ra\xc4\x8dunajo, da bo z veliko verjetnostjo pri\xc5\xa1lo do prezgodnjega poroda. Praviloma naj bi se injekcije dalo le enkrat na nose\xc4\x8dnost in to \xc5\xa1tiri odmerke na 12 ur. Tak postopek\xc2\xa0\xc2\xbbdr\xc5\xbei\xc2\xab\xc2\xa0cca. 10 dni._NEWLINE_Po 32. tednu nose\xc4\x8dnosti zdravilo ni ve\xc4\x8d potrebno, saj porod po 32. tednu ne predstavlja ve\xc4\x8d pomembnega problema v porodni\xc5\xa1nici z enoto za intenzivno terapijo in nego novorojencev. Preventivno zdravljenje pri normalni nose\xc4\x8dnosti ni potrebno saj je v primeru, da se pojavijo popadki in se maternica pri\xc4\x8dne odpirati, \xc5\xa1e vsaj 2 dni \xc4\x8dasa, da pospe\xc5\xa1imo dozorevanje plju\xc4\x8d.\n_START_SECTION_\nStranski u\xc4\x8dinki\n_START_PARAGRAPH_\nStranski u\xc4\x8dinek pospe\xc5\xa1enega dozorevanja je zmanj\xc5\xa1ana delitev celic. Kaj to pomeni, ne moremo zadovoljivo razlo\xc5\xbeiti, vendar pri plodovih, ki so v maternici dalj \xc4\x8dasa izpostavljeni pove\xc4\x8danim koncentracijam stresnih hormonov opa\xc5\xbeamo, da so manj\xc5\xa1i in imajo tudi dolo\xc4\x8dene organe manj\xc5\xa1e in manj zmogljive, predvsem ledvice in plju\xc4\x8da, so pa glede na svojo starost bolj zreli. Lahko bi rekli, da s pomo\xc4\x8djo stresnih hormonov re\xc5\xa1ujemo \xc5\xbeivljenje, po drugi strani pa lahko zmanj\xc5\xa1amo kon\xc4\x8dno zmogljivost organov in organskih sistemov pri odrasli osebi. Zaradi tega naj bi se postopek umetnega pospe\xc5\xa1evnja dozorevanja plju\xc4\x8d ne uporabljal zgolj preventivno, temve\xc4\x8d le takrat, ko res grozi prezgodnji porod oz. ga moramo iz medicinskih razlogov spro\xc5\xbeiti prej._NEWLINE_Enkratno dajanje tega zdravila se je izkazalo le kot koristno in nima dokazanih \xc5\xa1kodljivih posledic, medtem ko tega za ponavljajo\xc4\x8de odmerke ne moremo trditi. Zato velja to sredstvo\xc2\xa0\xc2\xbb\xc4\x8duvati\xc2\xab\xc2\xa0kot mo\xc5\xbenost, ki jo izkoristimo takrat, ko verjetnost prezgodnjega poroda postane dovolj velika.\n_START_SECTION_\nPodobna zdravila\n_START_PARAGRAPH_\nBetametazona, Flosteron'